Forsker om ny snus: Så skadelig er den
En ny type snus sprer seg verden over - spesielt blant ungdom. Ny forskning, som har analysert innholdet, kan gi svar på hvor skadelig det er.  Den nye typen snus er under alles lepper: Bruken av nikotinposer har eksplodert verden over. Australske helsemyndigheter har slått alarm. Albanske medier hevder at snusen tar unge liv. I Storbritannia varsles det om skolebarn som får nikotinsjokk. Seniorforsker ved Folkehelseinstituttet (FHI), Karl Erik Lund, som har forsket på tobakk i 40 år, tar det hele med knusende ro: – Jeg kjenner meg ikke igjen i disse dramatiske fortellingene. Når man ser at et produkt som dette sprer seg, bryter det ut en moralsk panikk.  Lund forklarer hva som egentlig skjer:  Produktet som tar av, er en tobakksfri snus med nikotin som kalles nikotinposer. Posene har smaker som vannmelon og energidrikk, og har fått kritikk for å markedsføres til unge gjennom TikTok.  Nikotinposer er i hovedsak ulovlig i Norge, men:  – Det er ikke fordi de er spesielt helsefarlige, men på grunn av en sær, norsk lovgivning, sier Lund.  I Norge er det forbudt å innføre nye former for nikotin- og tobakksholdige produkter som ikke er godkjent.  Målet er, ifølge Helsedirektoratet, å beskytte barn og unge mot tobakks- og nikotinprodukter og forhindre tidlig avhengighet.  Men industrien har funnet løsningen på problemet, forklarer Lund:  Vanlig snus med tobakk er allerede godkjent i Norge. Ved å tilsette svært små mengder tobakk i de nye nikotinposene, kan de derfor selges i Norge -  og kalles da for helhvit snus. I tillegg kan nikotinposer enkelt kjøpes på nett.  Det er paradoksalt, mener Lund:  – I praksis er nikotinposer og helhvit snus like produkter.  Helsedirektoratet omtaler også nikotinposer som helhvit snus.  Nå står hvit snus for nærmere 40 prosent av norske butikkers snussalg.  – Industrien omgår loven, og får solgt produktet likevel, sier Lund.  – Innebærer helserisiko Kommunikasjonsdirektør Nils Erlimo i Swedish Match Norway sier til VG at:  – Vi og andre snusleverandører må tilsette tobakk mot vår vilje i produktene som vi omtaler som helhvite.  Erlimo forklarer at de har søkt om å få lansere nikotinposer i Norge. – Vi har fått nei hver gang selv om norske myndigheter sier at nikotinposer inneholder mindre skadelige stoffer enn vanlig snus.  De avviser at de omgår loven.  – Vi forholder oss hele tiden til de reglene som gjelder, sier Erlimo.  Norge har en godkjenningsordning for nye tobakks- og nikotinprodukter, bekrefter statssekretær i helsedepartementet Ole Henrik Krat Bjørkholt til VG.  Myndighetene vurderer om de bør se på grensegangen mellom tobakksnus og nikotinposer - for å unngå omgåelser av regelverket. – Nikotinposer innebærer helserisiko, særlig for barn og unge, sier Bjørkholt.  – Giftstoffer dramatisk lavere  Så hvor helseskadelig er nikotinposer og helhvit snus?  To nye studier har analysert innholdet i slike produkter, og kan gi svar.  Lund oppsummerer:  – Du får samme nytelse i kroppen av nikotinen, uten den store risikoen som følger med av røyking, og med lavere risiko enn den tradisjonelle, brune snusen. Forskerne anslår at risikoen ved å bruke nikotinposer ligger et sted mellom nikotinlegemidler og brun snus, forklarer Lund.  – Antallet og nivået på giftstoffer i nikotinposer er dramatisk lavere enn i sigaretter og noe lavere enn i brun snus.  Nikotinposene vil ikke føre til lungekreft, KOLS og hjerte- og karlidelser, som er årsaken til 70 prosent av røykedødsfallene, sier Lund.  Han understreker at forskningen ikke kan si noe eksakt om langtidseffektene av denne typen snus.  Nikotin kan også gi økt hjertefrekvens og blodtrykk, ifølge Lund.  – Studiene slår fast at det er et avhengighetspotensiale. Nikotin er ikke kreftframkallende, men det er heller ikke risikofritt.  Lunds kollega i FHI, seniorforsker Rune Becher, ser slik på det:  – I nikotinposer som ikke inneholder tobakk, eller helhvit snus med svært små mengder tilsatt tobakk slik som produkter på det norske markedet, vil sannsynligvis mengden slike kreftfremkallende stoffer være lav.  – Det nest beste Ifølge Helsedirektoratet kan helhvit snus eller nikotinposer ha negative effekter på hjerte- og karsystemet, diabetes og unges hjerneutvikling - i tillegg til skader i munnhulen og irritasjon i tannkjøttet.  – Helhvit snus er ikke bra for folk som har hjerte- og karproblematikk. Gravide bør heller ikke bruke dette, sier Lund.  Han oppsummerer:  – Nikotinposer eller helhvit snus er det nest beste, selv om det beste hadde vært ingen nikotin.  Becher mener også at risikoen er størst for unge, gravide og hjertesyke. Likevel:  – Dersom man bruker vanlig snus og greier helt å gå over til helhvit snus kan det redusere risikoen for noen uønskede effekter. Ofte vil man få i seg lik mengde nikotin fra helhvit snus som fra vanlig snus, forklarer han.  – For uønskede effekter som i hovedsak skyldes nikotin vil risikoen da være lik for helhvit snus og vanlig snus. Becher fortsetter: – Det er også uheldig om ungdom som ikke har brukt andre tobakksprodukter tidligere begynner med et produkt som hvit snus. – En pose full av problemer  Nylig ba USA-senator Charles Schumer helsemyndighetene om å regulere de populære nikotinposene «Zyn», og undersøke helsekonsekvensene av bruken.  Bekymringen er at nikotinposene skal utgjøre en fare for barn og tenåringer. Amerikanske medier melder om at «Zyn nikotinposer er overalt på TikTok».  Senator Schumer advarte:  – Det er en pose full av problemer og høye nivåer av nikotin. I dag kommer jeg med en advarsel til foreldre, fordi disse nikotinposene ser ut til å rette seg spesielt mot barn – tenåringer, og enda yngre – og bruker sosiale medier for å hekte dem.   Erlimo i Swedish Match, som produserer Zyn, er uenig i dette:  – Det er feil å påstå at vi markedsfører mot unge i andre land. Zyn er et produkt som er ment for voksne som allerede bruker nikotinprodukter. – Dette er en bekymring på høyt politisk nivå i USA, og det er helt åpenbart at produktene deres markedsføres gjennom TikTok? – Jeg forstår spørsmålet, men er ikke enig i premissene. Hvis en har fulgt amerikanske medier, så er det tydelig at vårt amerikanske selskap ikke bedriver markedsføring for Zyn mot unge, men selger Zyn basert på de reglene som er i hvert marked.  Erlimo sier at de i USA ved flere tilfeller har kontaktet sosiale medier-plattformer for å få fjernet upassende materiale om Zyn.  – Samtidig kan ikke vi styre hva andre gjør på sosiale medier, sier han.  Avdelingsdirektør i Helsedirektoratet, Erlend Bø, er likevel bekymret:  – Basert på erfaringer fra mange andre europeiske land, har nikotinposer stor appell hos barn og unge. Norske myndigheter arbeider for en tobakks- og nikotinfri generasjon, forklarer Bjørkholt i Helsedepartementet:  – Da er det uheldig å tillate nye, kreative produkter som appellerer til barn og unge.  – Utopi  Lund i FHI vil ikke oppfordre noen til å bruke nikotin, men tror at et nikotinfritt samfunn er en utopi.  – Hva med bekymringen for at unge skal bli avhengige av disse produktene? – Bekymringer for ungdoms bruk av nikotinposer gjelder mer produktets avhengighetspotensial enn dets helseeffekter. Nikotinavhengighet innebærer frihetsberøvelse, kontrolltap og kan bli en økonomisk belastning. Dersom produkter som nikotinposer bidrar til å opprettholde eller øke nikotinavhengigheten i befolkningen er det uheldig, mener Becher.  – I grupper som ikke bruker røyk eller snus, vil bruk av nye nikotinprodukter kunne føre til utvikling av avhengighet og øke risiko for uønskede effekter forårsaket av nikotin.  Becher fortsetter: – Jeg synes generelt det er uheldig at unge blir avhengig av nikotinprodukter.
Nikotinposer blir stadig mer populære, spesielt blant ungdom. Nikotinposer selges ikke i norske butikker, men disse posene er i praksis det samme som helthvit snus, mener seniorforsker Karl Erik Lund ved Folkehelseinstituttet. Lund mener at nikotinposer og helhvit snus har lavere helserisiko sammenlignet med sigaretter og brun snus.  Risikoen for helserisiko ved bruk av helhvit snus eller nikotinposer er størst for unge, gravide og hjertesyke.  Lund oppsummerer det slik: – Nikotinposer eller helhvit snus er det nest beste, selv om det beste hadde vært ingen nikotin. Norske og amerikanske myndigheter er bekymret for at denne snusen appellerer til unge.